同轉庵諸人筠齋賞荷花次轉庵韵
作者：許及之
朝代：宋

paragraphs: 一笑筠齋同集客，眼看荷花笑中坼。
未說賞花先賞葉，破曉清香晨竟夕。
了知出水非雕飾，乍覺臨流似塗澤。
多情落日助酣紅，爭媚清漪動寒碧。
其間得意誰最多，幾箇文禽不容隻。
錦鱗似梭躍流黄，雨蓋如鎔傾大白。
同社持觴聊破戒，行令傳花非俚畫。
昆明撐舟真錦渡，太華如船儼仙籍。
明朝定爾傳新篇，今日褎然有詩伯。
詩來忽起西湖思，我輩已覺蓬萊隔。
憶曾畫船作夜游，親聽菱歌和露摘。
南高北高祇在眼，長橋短橋頻泛宅。
掛冠神武吾盍歸，奏篇未央君盍適。
便應獻策取貂蟬，焉用孤吟和螻蟈。
功成五湖有成例，全賜西湖底分擘。
回視筠齋乃坳堂，豈須更許漁爭席。
紅蓮綠水姑相娛，明月夜光成浪獲。
當暑清風誦三過，真是雙清泯心迹。